**Čo znamená veriť Bohu?** /katechéza/

**Ciele**

**kognitívny**

* Analyzovať a interpretovať texty z KKC o dôležitosti viery v jedného Boha (KKC 222-227)

**afektívny**

* Prehlbovať osobnú vieru v Boha v kontexte životných situácií

**Kompetencie** (spôsobilosti, schopnosti)

* **Kognitívne**
* Na základe predkladaných vedomostí vyjadrí sa k téme svojej viery a dôsledkom, ktoré vyplývajú z jej vyznania
* Na základe textov z KKC žiak vymenuje dôsledky viery v Boha
* **Postojové (existenciálne):**
* Presvedčí sa o dôležitosti vyznania svojej viery
* Zdôvodni nevyhnutnosť cieľavedomosti v živote
* Zdôvodni potrebu viery Boha a jej vplyv na vlastný život
*

**Metódy:** riadený dialóg, minimeditácia, pyramída 1-2-3, kolotoč.

**Pomôcky:** KKC, kartičky v dvoch farbách, lepidlo, šedý papier, formulár s textom KKC 223-227.

**Priebeh stretnutia**

1. **ÚVOD**
2. **Modlitba na začiatok:** Verím v Boha...
3. **Minimeditácia**

Katechéta vedie so žiakmi minimeditáciu nasledovne: Hlásime sa, že sme veriaci... Chvíľu v tichosti porozmýšľajme nad našou vierou... Aká je moja viera? Čo je jej silnou a čo slabou stránkou? Čo mi ako veriacemu človeku spôsobuje radosť? Čo ma zarmucuje? Aké mám šance na to, aby sa moja viera ďalej rozvíjala? Čo je pre moju vieru nebezpečné?

1. **HLAVNÁ ČASŤ**
2. **Skupinová práca - pyramída**

Keď vidím ľudí v kostole alebo keď zbadám na krku človek medailónik alebo krížik, usudzujem, že tento človek je kresťan - že verí v Boha. Zároveň ma to presviedča, že viera tohto človeka má vplyv na jeho správanie i rozhodovanie a pozitívne vplýva na jeho život.

Žiakov rozdelíme do skupín. Rozdáme žiakom kartičky a lepidlo. Žiaci pracujú v skupinách. Každá skupina dostane šesť kartičiek, na ktorých heslovite napíše dôsledky, ktoré vyplývajú zo života viery.

Kartičky ukladajú do pyramídy: 1-2-3. To, čo považujú za najdôležitejšie a najpodstatnejšie pre život viery, umiestnia hore, menej dôležité – podľa úsudku členov skupiny – nižšie a ostatné dole. Výsledky práce každá skupina zdôvodni pred celou triedou. Riadime sa metódou kolotoča

(postupne každá skupina).

1. **Učenie Cirkvi – spoločné čítanie s porozumením**

V KKC čítame o nasledujúcich dôsledkoch viery v Boha... a vyzývame žiakov k tomu, aby vysvetlili, ako rozumejú jednotlivým dôsledkom viery.

**223** *Poznať Božiu veľkosť a velebnosť:* Pán je taký vznešený, že prevyšuje naše chápanie. Preto Bohu treba „slúžiť prvému“.

**224** *Žiť vo vzdávaní vďaky:* Ak je Boh Jediný, všetko, čo sme a čo máme, pochádza od neho: „Čo máš, čo si nedostal?“ „Čím sa odvďačím Pánovi za všetko, čo mi dal?“

**225** *Poznať jednotu a pravú dôstojnosť všetkých ľudí:* Všetci sú stvorení na Boží „obraz a podobu“.

**226** *Správne používať stvorené veci:* Viera v jedného Boha nás vedie k tomu, aby sme všetko, čo nie je on, používali natoľko, nakoľko nás to k nemu približuje, a zriekali sa toho natoľko, nakoľko nás to od neho odvracia. „Pán môj a Boh môj, vezmi mi všetko, čo mi prekáža ísť k tebe! Pán môj a Boh môj, daj mi všetko, čo mi pomáha ísť k tebe! Pán môj a Boh môj, odpútaj ma odo mňa a daj, aby som celý patril tebe!“

**227** *V každej situácii dôverovať Bohu,* aj v protivenstvách. Obdivuhodne to vyjadruje jedna modlitba svätej Terézie od Ježiša: „Nech ťa nič neznepokojuje, / nech ťa nič neľaká, všetko sa pomíňa, / Boh sa nemení. trpezlivosť / dosiahne všetko. Kto má Boha, / tomu nič nechýba: Boh sám stačí.“

1. **Aktivita – práca v skupinách**

Žiaci pracujú v skupinách. Každá skupina vypíše heslovite na kartičky (inej farby ako bola farba kartičiek pyramídy) dôsledky viery v Boha, ktoré si uvedomili po čítaní KKC. Kartičky uložia vedľa tých, ktoré boli uložené do tvaru pyramídy. Opakujúce sa heslá položíme na seba. Potom porovnáme a komentujeme pozorované podobnosti a rozdiely.

1. **Diskusia v skupinách**

Každá skupina má pred sebou uloženú predchádzajúcu pyramídu. Žiaci diskutujú na tému: *Čo človek stráca, ak je dôsledný vo viere? –* a jednotlivé názory heslovite píšu na papier. V závere v pléne zhrnú svoje postrehy tým, že najdôležitejšie vypíšu na tabuľu.

Katechéta ukončí činnosť nasledovne: Problémom dnešných čias nie je nárast počtu neveriacich osôb, ani odchod ľudí z Cirkvi. **Najvážnejším problémom je skutočnosť, že viera v živote kresťana stráca vplyv na jeho myslenie, rozhodovanie a správanie. Viera prestáva formovať ľudský život, mení sa iba na rituál oddelený od života, ktorý je občas až veľmi nevhodný pre život.**

1. **Prehĺbenie viery**

Katechéta vyrozpráva príbeh:

*Počul som o jednom dievčati, ktoré poznalo svojho chlapca iba z fotografie a kontakt na neho mala iba cez internet. Bola ním však veľmi očarená. Dievča verilo všetkému, čo povedal, čo je sľúbil. Ľudia, ktorí chlapca poznali a pozerali sa na tento vzťah zvonku, boli kriticky. Varovali ju. Stalo sa, že chlapec si dievčaťom dohodol stretnutie, a sám na neho neprišiel: Vyhováral sa, že mal pokazený telefón a preto jej nemohol zavolať. Vždy mal nejaké výhovorky, podľa ktorých sa s ňou nemohol reálne stretnúť. Ona bola do neho zaľúbená. Láska, ktorú nazývame zaľúbením alebo zamilovaním, je láskou veľmi nezrelou. Je to len istá náhrada skutočnej lásky. Jej presvedčenie o láske chlapca bolo slepé.*

Vráťme sa ku vzťahu s Bohom. Veríme Pánu Bohu nie iba preto, že je pre nás vierohodný a jeho božská autorita nám prikazuje veriť mu. Veríme mu predovšetkým preto, že cítime jeho lásku. A ak ju necítime, tak počujeme od iných, ktorí svedčia, že Boh miluje i nás a že všetko, čo pre mňa robí, robí to z lásky ku mne...

Povedať niekomu, že ho milujem, je veľmi ľahké. Chlapec dievčaťu a dievča chlapcovi často hovorí: „milujem ťa“. Ale čo to znamená? Ako možno potvrdiť túto lásku? Aký majú dôvod, že sa obdarúvajú láskou a prajú najväčšie dobro tomu druhému a že slová „ľúbim ťa“, ktoré vyslovujú, nie sú výrazom egoizmu i nečistého záujmu, ale vyjadrujú pravú lásku?

Až vtedy, keď sa s vierou pozeráme na náš život, pomaly nám padajú šupiny z očí. Až vtedy, keď životné situácie nepovažujeme za náhodu alebo v inom prípade za „škodoradosť“ Boha alebo jeho trest na nás, začína sa nám javiť dôvod lásky Pána Boha. V tej chvíli tomu ešte celkom nerozumieme, lebo naša viera je malá, ale neskôr to určite pochopíme. Vďaka dôvodom lásky, ktoré Pán Boh nám rôznym spôsobom odkrýva, naša viera sa stáva postupne silnejšia. Nie je to už iba viera v istú skutočnosť ani opretie sa o autoritu Pána Boha, ktorý je nado mnou a ktorý vo mne môže občas vyvolať strach alebo úzkosť, že je väčší ako ja, ale je to **istota lásky Pána Boha.** **Aktom svojej viery, čiže zhody vôle, rozumu i srdca, odpovedáme na lásku Pána Boha.**

**ZÁVER**

**Modlitba na záver:**

Milujem ťa, môj Bože, a mojou jedinou túžbou je milovať ťa

až do posledného dychu môjho života.

Milujem ťa, Bože, hodný nekonečnej lásky

a chcem radšej zomrieť z lásky k tebe,

ako prežiť čo len jediný okamih bez lásky k tebe.

Milujem ťa, môj Bože, a netúžim po ničom inom, len po nebi,

aby som mal radosť z dokonalej lásky k tebe.

Môj Bože, ak by moje ústa nedokázali v ktoromkoľvek okamihu vysloviť,

že ťa milujem, želám si, aby ti to každým svojím úderom

opakovalo moje srdce. Amen.

 *Sv. Ján Mária Vianney, farár z Arsu*

*(Preklad a úprava textov:* Katecheta. Miesięcznik poświęcony katechezie i wychowaniu religijnemu, Nm.12/2012

– Klára Soľanová)